Document ID: 32011R0185

REGOLAMENT TAL-KUMMISSJONI (UE) Nru 185/2011
tal-25 ta’ Frar 2011
li jemenda r-Regolament tal-Kunsill (KE) Nru 499/96 f’dak li jirrigwarda l-kwoti tat-tariffi tal-Unjoni għal ċerti prodotti tal-ħut u tas-sajd u ta’ żwiemel ħajjin li joriġinaw fl-Islanda
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 499/96 tad-19 ta’ Marzu 1996 li jintroduċi u li jipprovdi għall-amministrazzjoni tal-kwoti tat-tariffi tal-Komunità għal ċerti prodotti tas-sajd u ta’ żwiemel ħajjin li joriġinaw fl-Islanda (1), u b’mod partikolari l-Artikolu 5(1)(a) u (b) tiegħu,
Billi:
(1)
Fl-2009, ġew konklużi n-negozjati għal Protokoll Addizzjonali għall-Ftehim bejn il-Komunità Ekonomika Ewropea u r-Repubblika tal-Islanda dwar id-dispożizzjonijiet speċjali applikabbli għall-perjodu mill-2009 sal-2014 għall-importazzjonijiet lejn l-Unjoni Ewropea ta’ ċerti prodotti tal-ħut u tas-sajd, minn hawn ‘il quddiem imsejjaħ “il-Protokoll Addizzjonali”.
(2)
L-iffirmar, f’isem l-Unjoni Ewropea, u l-applikazzjoni provviżorja tal-Protokoll Addizzjonali ġew awtorizzati permezz tad-Deċiżjoni tal-Kunsill 2010/674/UE tas-26 ta’ Lulju 2010 dwar l-iffirmar u l-applikazzjoni provviżorja ta’ Ftehim bejn l-Unjoni Ewropea, l-Islanda, il-Liechtenstein u n-Norveġja dwar Mekkaniżmu Finanzjarju taż-ŻEE għall-2009 sal-2014, Ftehim bejn l-Unjoni Ewropea u n-Norveġja dwar Mekkaniżmu Finanzjarju Norveġiż għall-2009 sal-2014, Protokoll Addizzjonali għall-Ftehim bejn il-Komunità Ekonomika Ewropea u l-Islanda dwar dispożizzjonijiet speċjali applikabbli għall-importazzjonijiet lejn l-Unjoni Ewropea ta’ ċerti prodotti tal-ħut u tas-sajd għall-2009 sal-2014 u Protokoll Addizzjonali għall-Ftehim bejn il-Komunità Ekonomika Ewropea u n-Norveġja dwar dispożizzjonijiet speċjali applikabbli għall-importazzjonijiet lejn l-Unjoni Ewropea ta’ ċerti prodotti tal-ħut u tas-sajd għall-2009 sal-2014 (2).
(3)
Dan il-Protokoll Addizzjonali jipprovdi għal kwoti tat-tariffi annwali ġodda u mingħajr dazju fuq l-importazzjoni lejn l-Unjoni Ewropea ta’ ċerti prodotti tal-ħut u tas-sajd li joriġinaw fl-Islanda.
(4)
Skont il-Protokoll Addizzjonali, il-volumi tal-kwoti tat-tariffi mingħajr dazju għall-ewwel perjodu ta’ 12-il xahar mill-1 ta’ Mejju 2009 sat-30 ta’ April 2010 ser ikunu allokati għat-tieni perjodu tal-kwota tat-tariffa. Barra minn hekk, il-volumi mhux użati tal-kwoti tat-tariffa għal ċerti prodotti għall-perjodu tal-kwota tat-tariffa mill-1 ta’ Marzu 2011 sat-30 ta’ April 2011 għandhom jitmexxew għall-kwoti tat-tariffi korrispondenti għall-perjodu mill-1 ta’ Mejju 2011 sat-30 ta’ April 2012.
(5)
Biex jiġu implimentati l-kwoti tat-tariffi pprovduti fil-Protokoll Addizzjonali, jeħtieġ li jiġi emendat ir-Regolament (KE) Nru 499/96.
(6)
Jeħtieġ li r-referenza li hemm dal-ħin fir-Regolament (KE) Nru 499/96 għall-prezzijiet liberi fil-fruntiera tinbidel b’referenza għall-valur tad-dazju ddikjarat skont ir-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (3), u li jiġi pprovdut li, sabiex wieħed jikkwalifika għall-preferenzi stipulati fil-Protokoll Addizzjonali, dak il-valur irid ikun tal-inqas daqs kwalunkwe prezz ta’ referenza ffissat jew li għandu jiġi ffissat skont l-istess Regolament.
(7)
Il-Protokoll 3 tal-Ftehim bejn il-Komunità Ekonomika Ewropea u r-Repubblika tal-Islanda, li jiddefinixxi l-kunċett tal-prodotti tal-oriġini u li jistabbilixxi l-arranġamenti għall-kooperazzjoni amministrattiva, ġie emendat bid-Deċiżjoni Nru 2/2005 tal-Kumitat Konġunt tal-KE u l-Islanda tat-22 ta’ Diċembru 2005 (4). Għalhekk jeħtieġ li jiġi pprovdut espliċitament li l-Protokoll 3 kif emendat fl-2005 għandu japplika.
(8)
Fi ħdan il-ftehim fil-forma ta’ Skambju ta’ Ittri bejn il-Komunità Ewropea u r-Repubblika tal-Islanda dwar preferenzi tal-kummerċ addizzjonali fil-prodotti agrikoli li jsiru fuq il-bażi tal-Artikolu 19 tal-Ftehim dwar iż-Żona Ekonomika Ewropea, mehmuż mad-Deċiżjoni tal-Kunsill 2007/138/KE (5), il-kummerċ bilaterali fiż-żwiemel ħajjin ġie lliberalizzat bejn l-Unjoni Ewropea u l-Islanda għal kwantitajiet mhux limitati. Għaldaqstant, il-kwota tat-tariffi stabbilita fl-Anness tar-Regolament (KE) Nru 499/96 għaż-żwiemel ħajjin ma għadhiex meħtieġa.
(9)
Għal raġunijiet ta’ ċarezza u sabiex jitqiesu l-emendi tal-Kodiċijiet tan-Nomenklatura Maqgħuda, stabbiliti fir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (6), u tas-subdiviżjonijiet tat-Taric, jixraq li jinbidel l-Anness kollu għar-Regolament (KE) Nru 499/96.
(10)
Ir-Regolament (KE) Nru 499/96 għalhekk għandu jiġi emendat skont dan.
(11)
Skont id-Deċiżjoni 2010/674/UE, il-kwoti tat-tariffi l-ġodda għal ċerti prodotti tal-ħut u s-sajd għandhom japplikaw mill-1 ta’ Marzu 2011. Dan ir-Regolament għandu għalhekk japplika mill-istess data.
(12)
Il-miżuri pprovduti f’dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 499/96 għandu jiġi emendat kif ġej:
(1)
It-titolu għandu jinbidel b’dan li ġej:
“li jintroduċi u li jipprovdi għall-amministrazzjoni tal-kwoti tat-tariffi tal-Unjoni għal ċerti prodotti tal-ħut u tas-sajd li joriġinaw fl-Islanda”
(2)
L-Artikolu 1 għandu jinbidel b’dan li ġej:
“Artikolu 1
1. Meta l-prodotti li joriġinaw fl-Islanda li huma elenkati fl-Anness jitqiegħdu f’ċirkolazzjoni libera fl-Unjoni Ewropea, għandhom ikunu eliġibbli għal eżenzjoni mid-dazji doganali fi ħdan il-limitu tal-kwoti tat-tariffi, matul il-perjodi u skont id-dispożizzjonijiet stipulati f’dan ir-Regolament.
2. L-importazzjonijiet tal-prodotti tal-ħut u tas-sajd elenkati fl-Anness għandhom jikkwalifikaw għall-kwoti tat-tariffi msemmija fil-paragrafu 1 biss jekk il-valur tad-dazju ddikjarat ikun tal-inqas daqs il-prezz ta’ referenza ffissat, jew li għandu jiġi ffissat, skont l-Artikolu 29 tar-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (*).
3. Il-Protokoll 3 tal-Ftehim bejn il-Komunità Ekonomika Ewropea u r-Repubblika tal-Islanda li jiddefinixxi l-kunċett tal-prodotti tal-oriġini u li jistabbilixxi l-arranġamenti għall-kooperazzjoni amministrattiva, kif ġie emendat l-aħħar bid-Deċiżjoni Nru 2/2005 tal-Kumitat Konġunt tal-KE u l-Islanda tat-22 ta’ Diċembru 2005 (**), għandu japplika.
4. Il-benefiċċju tal-kwoti tat-tariffi bin-numri tal-ordni 09.0792 u 09.0812 ma għandux jingħata għal oġġetti ddikjarati li huma għar-rilaxx għaċ-ċirkolazzjoni libera fil-perjodu mill-15 ta’ Frar sal-15 ta’ Ġunju.
(*) ĠU L 17, 21.1.2000, p. 22" 						
(**) ĠU L 131, 18.5.2006, p. 1.”" 						
(3)
Fl-Artikolu 2, it-tieni paragrafu għandu jinbidel b’dan li ġej:
“Madankollu, l-Artikolu 308c(2) u (3) tar-Regolament (KEE) Nru 2454/93 ma għandux japplika għall-kwoti tat-tariffi bin-numri tal-ordni 09.0810, 09.0811 u 09.0812.”
(4)
L-Artikolu 3 għandu jinbidel b’dan li ġej:
“Artikolu 3
Fejn il-kwoti tat-tariffi bin-numri tal-ordni 09.0810, 09.0811 u 09.0812 mhux se jkunu ntużaw kollha għall-perjodu tal-kwota tat-tariffa mill-1 ta’ Marzu 2011 sat-30 ta’ April 2011, il-volum li jifdal għandu jitmexxa għall-kwoti tat-tariffi korrispondenti għall-perjodu mill-1 ta’ Mejju 2011 sat-30 ta’ April 2012.
Għal dan l-iskop il-ħruġ mill-kwoti tat-tariffi applikabbli mill-1 ta’ Marzu 2011 sat-30 ta’ April 2011 għandu jieqaf fit-tieni jum ta’ ħidma tal-Kummissjoni wara l-1 ta’ Settembru 2011. Fil-jum ta’ ħidma ta’ wara, il-bilanċi mhux użati ta’ dawn il-kwoti tat-tariffi għandhom isiru disponibbli taħt il-kwota tat-tariffa korrispondenti applikabbli mill-1 ta’ Mejju 2011 sat-30 ta’ April 2012.
Mit-tieni jum ta’ ħidma tal-Kummissjoni wara l-1 ta’ Settembru 2011 mhu se jkun possibbli l-ebda ħruġ retroattiv u l-ebda redditu fuq il-kwoti tat-tariffi partikolari applikabbli mill-1 ta’ Marzu 2011 sat-30 ta’ April 2011.”
(5)
L-Anness għandu jinbidel bit-test mogħti fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Marzu 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta’ Frar 2011.

Labels: 3
18
6